Delte naboens uthus i to – tiltalt for grovt skadeverk
4. april i fjor gikk Arne Vigeland løs på naboens uthus på Nesøya. Uthuset ble delt på midten, før et gjerde ble fjernet på eiendommen. Etter rivingen lå det en snor på bakken som viste eiendomsgrensen. Nå har Statsadvokatene i Oslo tatt ut tiltale mot den 41 år gamle mannen, skriver Budstikka. Vigeland bestrider ikke at han som sto bak rivingen. Men han mener at bygget delvis sto inne på hans tomt, og at han var i sin fulle rett til å rive det som sto på hans eiendom. – Jeg reduserte det (uthuset) til lovlig størrelse. Så jeg har retten på min side. Det er min grunn. Det er kjørt en grensesak på dette i 1981, og den er endelig. Bolter og grenser er klart, men Waage har i etterkant av dommen oppført et påbygg - og begrunnelsen har vært at de ikke har tatt grensen alvorlig, sa Arne Vigeland til VG da saken ble kjent. Ifølge tiltalen skal mannen også ha revet og fjernet en 65 år gammel steinmur på eiendommen. Også et morelltre, et plommetre og noen bærbusker ble sagd ned på eiendommen. Grovt skadeverk straffes med bøter eller med fengsel inntil 6 år. VG +: Norges sprøeste nabokrangler(krever innlogging) Vigelands naboer befant seg i Spania da de fikk melding om at to håndverkere var i gang med rivningsaksjonen. Politiet ble varslet, men arbeidet ble ikke stanset. Vigeland hevdet oppdelingen ble gjort veldig skånsomt. – Mesteparten var avfall; lyspærer, emballasje og slike ting. Det ble lagt under presenning, sa Vigeland.
Mannen som delte uthuset til sine naboer i to på Nesøya i Asker kommune i fjor, er tiltalt for grovt skadeverk.